钦定古今图书集成/明伦汇编/官常典/第792卷 > 沈作宾
## 钦定古今图书集成/明伦汇编/官常典/第792卷 > 沈作宾

按《宋史》本传作“宾字宾王”，世为吴兴归安人。以父任
入仕，监饶州永平监，冶铸坚致。又承诏造雁翎刀，称
上意。连进两资。中刑法科，历江西提刑司检法官，入
为大理评事，改秩，通判绍兴府。帅守兵崇遇僚吏刚

尽除前政之不便民者，邦人胥悦。而前守嫉其胜己，
巧媒糵之，罢去。民请于朝，借留不遂，为立《留贤碑》。除
大理正亲嫌，改大府丞，迁刑部郎。庆元初，历官至淮
南转运判官，以治办闻。直华文阁。因其任擢大府少
卿，总领淮东军马钱粮，继升为卿，寻除直龙图阁、帅
浙东，知绍兴府。入对，奏“徽州、南康军月桩不如期，朝
廷科降额，比年曰权免一次，来年督促如初，适足启
吏奸，重民害，乞明诏示。又，楚州武锋一军，已招三千
五百馀人，朝廷初欲减戍，数年未就纪律，一、主将望
轻，二、郡守节制不为礼，三、训练不尽其能。愿领本州，
少假借，贵之练习，期以岁月，考绩用成否上于朝而
黜陟之。”上嘉纳。韩𠈁胄方用事，族有居越者，私酿公
行，作宾逮捕，寘于狱而窜其奴。又论绍兴府和买事，
语在《食货志》。除两浙转运副使，入对，奏：“攒宫一司，岁
拨经、总制钱为缗率四万有奇，丹雘未弊，加之涂饰，
墙壁具存，从而创易，妄费固不足计，亡谓惊黩，非所
以妥神灵，彰圣孝。今后有合营缮，闻于朝，下守臣稽
核，画旨而后兴役。”上首肯再三，而修奉者不乐也。除
权工部侍郎，继兼户部侍郎。奏请修绍兴三十一年
以前故事。复敕令所删修官五员，以待选人有才者。
又乞申严保五法。以言者罢归。起知镇江府，除集英
殿修撰，改知宁国府，除宝谟阁待制、知潭州，除户部
侍郎兼详定《敕令》官。奏湖北当储粟，湖南当增兵。未
几，除龙图阁待制、知平江府，请得节制许浦水军，诏
可。郡有使臣，故海盗也，作宾使招诱其党，既至，慰勉
之，锡衣物，又得彊勇者几千人，置将以统之，号曰“义
士。”复募郡城内外恶少，亦几千人，号曰“壮士。”衣粮器
械皆视官军，而轻捷善斗过之。于是海道不警，市井
无哗。寻命参赞督府兼权镇江府。请留戍兵千人，又
欲以江、闽新军二千人易旧军千人，备不虞。朝廷难
之，遂请祠，言者继及之，复召为户部侍郎。军兴之馀，
国力殚耗，见存金糓，仅支旬日。作宾考逋负，柅吏奸，
阅三月即有半年之储。充馆伴使，兼权工部尚书。会
临安阙知府事，时相欲奏用，作宾力辞。除权户部尚
书，以母忧解，服阕，授显谟阁直学士、知建宁府。入觐，
乞申严诡户之禁。除宝谟阁学士、江西安抚兼知隆
兴府。奏：“部内南安、南康、龙泉三县，迫近溪峒三县令、
尉及近峒之砦曰秀州，曰北乡，曰莲塘，并永新县之
胜乡砦，宜就委帅宪两司择才辟置，量加赏格。”又乞
“诏诸道监司分诣州郡，选禁军精练阅改，敕其”懦弱
者为“厢军。”在郡撙钱二十馀万缗。僚属请献诸朝，作
宾谓“平生未尝献羡，以半归帅司犒师，半隶本府。”除
焕章阁学士，提举隆兴府、玉隆万寿宫。进显谟阁学
士，致仕，卒于家，赠金紫光禄大夫。